****

**I Z V J E Š T A J**

**O RADU KOMUNALNE INSPEKCIJE GLAVNOG GRADA - PODGORICE**

**za period od 1. januara 2018. do 31. decembra 2018. godine**

**I - UVOD**

Pravni osnov za podnošenje Izvještaja o radu Komunalne inspekcije sadržan je u članu 87 stav 3 Statuta Glavnog grada (“Sl. list RCG- opštinski propisi”, br. 28/06 i “Sl.list CG- opštinski propisi”, br. 39/10, 18/12 i 38/17), kojim je propisano da o stanju u upravnoj oblasti kojom rukovodi starješina organa podnosi izvještaj gradonačelniku najmanje dva puta godišnje, i u članu 33 Odluke o organizaciji i načinu rada uprave Glavnog grada (“Sl.list CG-opštinski propisi“, br.38/18 i 43/18), je utvrđeno da organi i službe jednom godišnje podnose gradonačelniku izvještaj o radu o stanju u oblasti za koju su osnovane u skladu sa posebnim upustvom Gradonačelnika, po prethodno pribavljenom mišljenju glavnog administratora.

Izvještaj je u skladu sa članom 12 Uputstva o izradi godišnjeg programa rada i izvještaja o radu u ostvarivanju funkcije lokalne samouprave, br.01-033/07-4 od 9. januara 2007. godine.

Izvještaj sadrži podatke o radu Komunalne inspekcije, u vršenju inspekcijskog nadzora u pogledu neposredne primjene zakona i drugih propisa i akata, te preventivno djelovanje inspekcijskog nadzora kao jedno od sredstava ostvarivanja cilja nadzora, te preduzimanje upravnih i drugih mjera i radnji i rješavanja u upravnim stvarima u prvom stepenu u cilju uspostavljanja komunalnog reda u komunalno stambenoj oblasti, oblasti voda, turizma i ugostiteljstva, drumskom saobraćaju i putevima, saradnju sa drugim organima koja je neophodna za efikasno vršenje inspekcijskog nadzora.

Unutrašnja organizacija Komunalne inspekcije utvrđena je u zavisnosti od vrste, složenosti, prirode i međusobne povezanosti poslova i zadataka te obrazovana je na sljedeće organizacijone jedinice:

1. Sektor za inspekcijski nadzor za komunalno- stambenu djelatnost i vode,
2. Sektor za inspekcijski nadzor za drumski saobraćaj i puteve
3. Sektor za normativno- pravne, tehničko- analitičke i stručne poslove

U okviru Sektora za inspekcijski nadzor za komunalno stambenu djelatnost i vode komunalni inspektori za komunalno stambenu djelatnost po ovlašćenju načelnika Komunalne inspekcije obavljali su i prenesene poslove u skladu sa Zakonom o turizmu i ugostiteljstvu (,,Sl. list CG”, br. 2/18, 4/18 i 13/18), u dijelu kojim se uređuje oblast turizma i ugostiteljstva.

**Sektor za inspekcijski nadzor za komunalno-stambenu djelatnost i vode obavlja poslove inspekcijskog nadzora u oblastima:**

Javne čistoće, prevoza i deponovanja komunalnog i drugog otpada, izgradnje održavanja i korišćenja deponija, uređenja i odražavanje pijaca, groblja, parkova, zelenih i drugih površina, javne rasvjete, postavljanja privremenih pomoćnih i montažnih objekata privremenog karaktera, stanovanja u stambenim zgradama, držanja kućnih ljubimaca, upotrebe simbola glavnog grada, kontrole radnog vremena subjekata nadzora, održavanja kafilerija i obavlja inspekcijski nadzor nad primjenom Zakona o vodama, upravljanja vodama javnog vodosnadbijevanja, prikupljanja, prečišćavanja i ispuštanja otpadnih voda i prikupljanja i ispuštanja atmosferskih voda i vrši inspekcijski nadzor u obavljanju povjerenih poslova državne uprave iz nadležnosti uprave za inspekcijske poslove u oblasti eksplatacije i deponovanja riječnih nanosa na vodnom zemljištu i drugih oblasti u skladu sa posebnim propisima.

U okviru ovog Sektora vrši se inspekcijski nadzor nad primjenom Zakona o turizmu i ugostiteljstvu, provjerava ispunjenost propisanih uslova za obavljanje turističke djelatnosti: turističke usluge koje uključuju sportsko-rekreativne i avanturističke aktivnosti, usluge iznajmnjivanja vozila; ugostiteljske djelatnosti: pružanje usluga u privremenim ugostiteljskim objektima na javnim površinama i na drugom prostoru, pružanje ugostiteljskih usluga van ugostiteljskog objekta, pružanje ugostiteljskih usluga u pokretnom objektu, odobravanje za obavljanje ugostiteljske djelatnosti za kampove i catering objekte odnosno rješenje o upisu u Centralni turistički registar za sobe, turističke apartmane, kuće i stanove,zaštite od buke, uslove za kategorizaciju ugostiteljskih objekata za koje rješenje o dodjeli kategorije izdaje nadležni organ lokalne uprave, uslove za posebne standarde ugostiteljskih objekata za koje rješenje izdaje nadležni organ lokalne uprave, obaveze ugostitelja (da na ulazu ugostiteljskog objekta vidno istakne obavještenje o radnom vremenu u skladu sa propisom nadležnog organa jedinice lokalne samouprave, da obezbijedi uređaj i opremu za odvođenje dima, pare i neprijatnih mirisa, radi sprečavanja njihovog širenja u okolinu u skladu sa zakonom, da na uređaju preko koga se emituje muzika instalira limitator jačine zvuka kojim se ograničava nivo buke, ugostiteljske usluge u domaćinstvu, ugostiteljske usluge u seoskom domaćinstvu, ugostiteljske usluge na plovnom objektu, usluge kampovanja u kampovima sa najviše 15 kamp jedinica i van prostora određenog za kampovanje; turističke i ugostiteljske djelatnosti: oglašavanje i reklamiranje turističke i ugostiteljske djelatnosti i usluga za koje odobrenje za obavljanje ovih vrsta djelatosti, odnosno rješenje o upisu u Centralni turistički registar izdaje nadležni organ lokalne uprave

**Sektor za inspekcijski nadzor za drumski saobraćaj i puteve obavlja poslove inspekcijskog nadzora:**

U okviru Sektora za drumski saobraćaj i puteve obavljaju se poslovi inspekcijskog nadzora koji se odnose na izgradnju, održavanje i korišćenje lokalnih puteva; održavanje i korišćenje mostova na teritoriji Glavnog grada i opština u sastavu Glavnog grada Golubovci i Tuzi, održavanje nekategorisanih opštinskih puteva, ulica i biciklističkih staza; postavljanje, obnavljanje, čišćenje i modernizaciju horizontalne, vertikalne, svjetlosne, zvučne i saobraćajne signalizacije i drugi radovi na održavanju puteva i objekata na njima u skladu sa odgovarajućim propisima; prevoz putnika u gradskom i prigradskom liniskom saobraćaju, auto taxi prevoz, vrši inspekcijski nadzor nad primjenom Zakona o prevozu u drumskom saobraćaju; vrši inspekcijski nadzor i u drugim oblastima u kojima Glavni grad vrši sopstvene ili prenesene poslove, odnosno poslove povjerene iz oblasti državne uprave u skladu sa zakonom.

**Sektor za normativno- pravne, tehničko- analitičke i stručne poslove:**

U okviru ovog Sektora obavljaju se poslovi pripreme normativnih i opštih akata iz nadležnosti Komunalne inspekcije; davanje primjedbi i sugestija u postupku izmjene i dopune propisa, praćenje izvršavanja zakona i drugih poslova iz svoje nadležnosti, kao i propisa potrebnih za vršenje poslova iz nadležnosti Komunalne inspekcije; pripremanje akta o unutrašnjoj organizaciji i sistematizaciji u skladu sa propisima Glavnog grada; akta o zaštiti na radu i akta o procjeni rizika za radna mjesta u Komunalnoj inspekciji u skladu sa Zakonom o zaštiti na radu koje donosi Načelnik inspekcije; učestvuje u pripremanju odgovora po inicijativama za pokretanje postupka o ocjeni ustavnosti i zakonitosti, normativnih i opštih akata iz nadležnosti Komunalne inspekcije, kao i propisa nad čijom primjenom se vrši inspekcijski nadzor; pripremanje upravnih akta o troškovima nastalim u postupku sprovođenja administrativnih izvršenja izvršnih rješenja inspektora; zastupanje Komunalne inspekcije pred nadležnim sudom za prekršaje; po potrebi vrši izradu obrazaca pojedinačnih akata za sektore komunalno-stambene djelatnosti, drumskog saobraćaja i puteva u skladu sa izmjenama i dopunama propisa nad čijom primjenom inspekcijski nadzor vrši Komunalna inspekcija; priprema program rada; izvještaj o radu Komunalne inspekcije; informacije o ostvarivanju funkcija inspekora; pripremanja predloga Budžeta Komunalne inspekcije za narednu godinu; vođenje upravnog postupka, obnovu postupka po žalbama; poslove elektronske obrade svih podataka u koje spadaju elektronska arhiva, projekat Glavnog grada „Milenijum“ i Registar novčanih kazni i prekršajne evidencije iz projekta Ministarstva pravde; korišćenje podataka iz evidencije registrovnih vozila o vozilu i vlasniku, za izvršavanje povjerenih poslova – premještanje vozila, obrađivanje svih podataka koji se odnose na prinudnu naplatu; izradu i ažuriranje sajta Komunalne inspekcije u okviru zvaničnog sajta Glavnog grada; vođenje evidencije naplate potraživanja nastalih po osnovu konačnih i izvršnih prekršajnih naloga izdatih od strane inspektora; vođenje postupka prinudne naplate po prekršajnim nalozima inspektora; vođenje neophodne evidencije za potrebe Komunalne inspekcije; obavljanje kancelarijskih, arhivskih, daktilografskih i pomoćnih poslova za potrebe Komunalne inspekcije, primanje, raspoređivanje, evidentiranje, razvođenje i arhiviranje akata i predmeta; obavljane poslova evidentiranja prijavljenih nepravilnosti od strane građana i drugih subjekata, kroz odgovarajući kompjuterski program i odmah po prijavljenoj nepravilnosti obavještava inspektora, unošenje odgovora o preduzetim mjerama i radnjama inspektora; davanje potrebnih informacija građanima u cilju ostvarivanja prava iz nadležnosti Komunalne inspekcije; podnošenje godišnjeg izvještaja o radu Komunalne inspekcije Glavnom administratoru o rješavanju upravnih stvari iz svojih nadležnosti; vođenje upravog postupaka za slobodan pristup informacijama iz svojeg djelokruga. U okviru Sektora za normativno-pravne, tehničko-analitičke i stručne poslove obavljaju se i poslovi sprovođenja administratinih izvršenja izvršnih rješenja inspektora – obavljanje svih poslova na organizaciji i blagovremenom izvršenju svih izvršnih rješenja Komunalne inspekcije, ostvarivanje saradnje sa organima Centra bezbjednosti Podgorica prilikom sprovođenja izvršenja administrativnim putem, staranje o registraciji i potrošnji goriva voznog parka Komunalne inspekcije, obavljanje poslova vezano za ispravnost i čistoću službenih vozila Komunalne inspekcije; dostavljanje i razduživanje cjelokupne pošte za potrebe Komunalne inspekcije.

**II - PREDUZETE UPRAVNE MJERE I RADNJE**

Poslove inspekcijskog nadzora u Komunalnoj inspekciji Glavnog grada obavljaju komunalni inspektori za komunalno - stambenu djelatnost, inspektor za vode, inspektori za saobraćaj i puteve. U vršenju inspekcijskog nadzora po službenoj dužnosti i povodom inicijativa građana inspektor je obavezan da izađe na teren radi utvrđivanja i uklanjanja prijavljene nepravilnosti prima telefonske, usmene i pisane prijave građana i po njima postupaju u skaldu sa svojom nadležnošću; a o utvrđenim nepravilnostima prilikom inspekcijskog nadzora sačinjava zapisnik, ukazuje subjektu nadzora na učinjene nepraviljnosti i određuje rok za njihovo otklanjanje, donosi rješenja o izrečenim mjerama, radnjama i rokovima za otklanjanje nepravilnosti, izdaje prekršajne naloge u skladu sa zakonom, podnosi zahtjeve za pokretanje prekršajnog postupka, podnosi krivične ili druge prijave, obavještava subjekte nadzora o vremenu i načinu administartivnog izvršenje i zaključke o troškovima administartivnog izvršenja i rješenja koja snosi subjekat nadzora, kao i vrši druge obaveze i ovlašćenja utvrđena zakonom i drugim propisima nad čijom primjenom vrši inspekcijski nadzor. Pruža informativne usluge građanima, obavlja i druge poslove po nalogu rukovodioca Sektora, pomoćnika načelnika i načelnika.

U skladu sa članom 16 Zakona o inspekcijskom nadzoru, inspektor je obavezan da u postupku inspekcijskog nadzora kada ocijeni da je povrijeđen zakon ili drugi propis ili da se ne poštuju propisani standardi ili normative preduzma upravne mjere i radnje.

U toku 2018. godine, inspektori Komunalne inspekcije prilikom vršenja inspekcijskog nadzora preduzeli su sljedeće upravne mjere i radnje:

* Izvršeno je **12.190** inspekcijskih i kontrolnih pregleda;
* Donešeno je **2.325** rješenja o otklanjanju nepravilnosti:
1. po pisanim inicijativama – **434 (**od kojih je **419** u vezi otklanjanja nepravilnosti po inspekcijskom nadzoru i **15** po zahtjevu za slobodan pristup informacijama)
2. po službenoj dužnosti – **1.891**
* Donijeto je **112** obavještenja o administrativom izvršenju rješenja;
* Sprovedeno je **49** administrativnih izvršenja – neposrednom prinudom;

* Izdato je **1.604** prekršajnih naloga
* Donijeto je **300** naredbi
* Poslato je **95** izvršnih i konačnih rješenja na naplatu.

Tokom 2018. godine izvršeno je ukupno **12.190** inspekcijskih i kontrolnih pregleda, donijeto je **2.325** rješenja o otklanjanju nepravilnosti, pa je evidentno da subjekti nadzora sve više postupaju po mjerama ukazivanja inspektora čime se prije svega ostvaruju preventivne funkcije Komunalne inspekcije i daje doprinos da kroz ovu mjeru subjekti nadzora otklone utvrđene nepraviljnosti, i svoj rad i poslovanje usklade sa zakonom.

Za navedeni izvještajni period karakteristično je da je najveći broj upravnih postupaka pokrenut po službenoj dužnosti **2.325**, dok su **434** po inicijativama građana.

U cilju okončanja upravnog postupka u postupku inspekcijskog nadzora inspektori su donijeli **112** obavještenja subjektima nadzora o vremenu i načinu administrativnog izvršenja rješenja.

Subjekti nadzora su prije zakazanog obavještenja o administrativnom izvršenju u **63** slučaju dobrovoljno sproveli mjere naređene od strane inspektora a u **49** slučajeva sprovedeno je prinudno adminisrativno izvršenje izvršnih rješenja preko drugih lica.

Komunalna inspekcija u postupku sprovođenja administrativnih izvršenja izvršnih rješenja postupala je na način da se subjektu nadzora pričini najmanje štete, kako bi se postigao cilj i svrha izvršenja. U smislu člana 15 stav 1 tačka 6 Zakona o inspekcijskom nadzoru inspektori radi otklanjanja utvrđenih nepravilnosti izdali su **1.604** prekršajna naloga u vrijednosti od **77,440.00€** od čega je naplaćeno **435** prekršajnih naloga, u iznosu od **21,614,90€**, a što iznosi **27,91%** odukupnoizrečenih novčanih kazni, za **442** prekršajni naloga, zatraženo je sudsko odlučivanje kod Suda za prekršaje a za **721** prekršajnih naloga u RNKIPE je dug u registru, za koje Komunalna inspekcija blagovremeno sprovodi postupak prinudne naplate prema pravnim licima, preduzetnicima, fizičkim licima i odgovornim licima u pravnom licu odbijanjem određenog dijela zarade, preko organa, pravnog lica ili poslodavca kod kojeg je zaposlen, poništeno je **5** naloga zbog greške prilikom ispunjavanja.

U postupku prinudne naplate Komunalna inspekcija u izještajnom periodu kao izdavlac prekršajnih naloga donijela je **300** naredbi pravnim i fizičkim licima, preduzetnicima i odgovornim licima u pravnom licu.

U naznačenom periodu sproveo se i postupak prinudne naplate u smislu člana 61 Zakona o inspekcijskom nadzoru, po rješenjima o troškovima premještanja nepropisno prarkiranih vozila po rješenjima inspektora za drumski saobraćaj. Postupak prinudne naplate ovih troškova sproveden je preko Uprave lokalnih javnih prihoda Glavnog grada Podgorice i to **95** izvršnih rješenja u iznosu od po **65,00€.**

**III VRŠENJE INSPEKCIJSKOG NADZORA I PREDUZIMANJE UPRAVNIH MJERA I RADNJI U SEKTORU ZA INSPEKCIJSKI NADZOR ZA KOMUNALNO STAMBENU DJELATNOST I VODE**

U skladu sa Pravilnikom o unutrašnjoj organizaciji i sistematizaciji Službe Komunalne inspekcije Glavnog grada - Podgorice rad komiunalnih inspektora za komunalno-stambenu djelatnost organizovan je u tri smjene, vikendom i u dane državnih i verskih praznika čime je obezbjeđen kontinuitet neophodan za vršenje inspekcijskog nadzora na teritoiji Glavnog grada – Podgorice i opština u sastavu Glavnog grada Golubovci i Tuzi.

U postupku inspekcijskog nadzora Komunalni inspektori za komunalno-stambenu djelatnost i vode su u slučajevima kada su utvrdili da je povrijeđen zakon ili drugi propis, kontrolisanim subjektima zapisnički ukazivali na utvrđene nepravilnosti, određivali rok za njihovo odklanjanje i naređivali dostavljanje potrebne dokumentacije, uklanjanje bespravno započetog ili postavljenog objekta, izdavali prekršajne naloge, podnosili zahtjeve za pokretanje prekršajnog postupka u skladu sa zakonskim propisima, spovodili prinudno administrativna izvršna rješenja (uklanjanje objekata postavljenih bez odobrenja organa lokalne uprave)

U navedenom periodu komunalni inspektori za komunalno-stambenu djelatnost i vode izvršili su **3.837** inspekcijska i kontrolna pregleda. U cilju zakonitog vođenja upravnog postupka inspektori su subjekte nadzora upućivali na prava, koja mogu koristiti u postupku inspekcijskog nadzora - da predlože i dostave dokaze u cilju pravilnog i zakonitog utvrđivanja činjeničnog stanja, da imaju pravo dati izjavu na zapisnik i prije donošenja rješenja omogućili strankama da se izjasne o rezultatima ispitnog postupka, i da mogu izjaviti žalbu na rješenje inspektora.

U izvještajnom periodu inspektori za komunalno - stambenu djelatnost i vode donijeli su **1.034** rješenja o mjerama i radnjama i rokovima za otklanjanje nepravilnosti, na koje je izjavljeno **25** žalbi, koje su proslijeđenje drugostepenom organu – Glavnom administratoru Glavnog grada, od **25** izjavljenih žalbi na rješenja komunalnih inspektora za komunalno stambenu djelatnost i vode usvojeno je **10** žalbi, a odbijena je **5** žalbi, dok je **10** žalbi u postupku kod drugostepenog organa, doneseno je **92** obavještenja o administrativnom izvršenju izvršnih rješenja, **40** rješenja je sprovedeno prinudnim putem, dok je u **52** slučaja subjekti nadzora dobrovoljno sproveli izvršenje prije zakazanog prinudnog administrativnog izvršenja.

Po istom osnovuIzdato je **274** prekršajni nalog.

**PRIVREMENI OBJEKTI MONTAŽNOG KARAKTERA**

U toku 2018. godine komunalni inspektori za komunalno stambenu djelatnost, vršili su redovne inspekcijske nadzore vezane za postavljenje privremnih objekata montažnog karaktera tipa kiosk, ljetnjih bašti i zatvorenih bašti u sastavu ugostiteljskih objekata, reklamno-oglasni panoi, tende, u cilju održavanja komunalnog reda na javnim i drugim površinama na teritoriji Glavnog grada i opština u sastavu Glavnog grada Golubovaca i Tuzi.

Takođe je vršen nadzor o postavljenju, odnosno građenju i uklanjanju pomoćnih objekata na teritoriji Glavnog grada Podgorice.

Inspekcijski nadzor prevashodno se odnosio na posjedovanje odobrenja o lokaciji privremenih objekata montažnog karaktera i pomoćnih objekata kao i poštovanje urbanističko-tehničkih uslova i skice lokacije, pa je po osnovu utvrđenih nepravilnosti donijeto **693** rješenja o otklanjanju istih iz navedene oblasti.

Subjekti nadzora su u većini slučajeva dobrovoljno sprovodili mjere naređene rješenjima o uklanjanju privremenih objekata montažnog karaktera, a kada nijesu izvršili rješenja u roku određenom za dobrovoljno izvršenje pristupalo se prinudno administrativnom izvršenju izvršnih rješenja, iz kojih razloga je sprovedeno **40** izvršenja prinudnim putem preko drugih lica, a sve o trošku subjekata nadzora.

Značajne aktivnosti komunalnih inspektora za komunalno- stambenu djelatnost odnosile su se na vršenje nadzora u dijelu zauzimanja javnih i drugih površina, postavljenjem ljetnjih bašti, bašti zatvorenog tipa i tendi ispred ugostiteljskih objekata.

Vlasnici ugostiteljskih objekata najčešće su mjesečno podnosili zahtjeve za postavljanje navedenih objekata, a svaka nepravilnost odnosno neposjedovanje odobrenja za postavljenje i nepoštovanje urbanističko – tehničkih uslova, sankcionisana je od strane inspektora, što je doprinijelo uspostavljanju komunalnog reda na javnim i drugim površinama, kao i redovne uplate komunalnih taksi za korišćenje javnih i drugih površina.

Za naprijed utvrđene nepravilnosti komunalni inspektori su izdali **178** prekršajnih naloga.

Takođe, redovno je vršena kontrola u pogledu pribavljanja odobrenja za privremene objekte koji se mogu premještati sa jednog mjesta na drugo tipa izložbene vetrine, izložbene police, štandovi, reklamno-oglasni panoi, aparati za prodaju osvježavajućih napitaka, sladoleda i drugih objekata.

**OBAVLJANJE KOMUNALNE DJELATNOSTI**

Komunalne djelatnosti imaju karakter javnog dobra i od egzistencijalnog su značaja za život građana, preduzeća i drugih subjekata na teritoriji Glavnog grada i opština u sastavu Glavnog grada – Podgorice, na čije stanje i korišćenje u velikoj mjeri utiče i rad Komunalne inspekcije.

**ODRŽAVANJE ČISTOĆE NA JAVNIM POVRŠINAMA**

Radi održavanja čistoće i reda na javnim površinama vršen je kontinuiran nadzor u vezi uklanjanja smeća, građevinskog ili drugog otpadnog materijala, olupina, pražnjenja posuda za sakupljanje komunalnog otpada, čišćenja prostora oko kontejnera i uklanjanja leševa životinja sa javnih i drugih površina u gradskim i prigradskim naseljima.

U slučajevima kada inspektori nijesu bili u mogućnosti da izvrše inentifikaciju lica koja su deponovali građevinski ili drugi material na javnim i drugim površinama donosili su rješenja o otklanjanju nepravilnosti “Čistoća” d.o.o. po kojim je blagovremeno postupljeno.

Po ovom osnovu donešeno je **280** rješenja o otklanjanju nepravilnosti i izdato **65** prekršajna naloga pravnim licima, odgovornim licima u pravnom licu i fizičkim licima.

U cilju uređivanja, održavanja i zaštite zelenih površina na teritoriji Glavnog grada naređivano je subjektima nadzora da oštećenu i uništenu zelenu javnu površinu dovedu u uredno stanje i po tom osnovu izdato je 16 prekršajnih naloga. Takođe je naloženo i privrednom društvu “Zelenilo” d.o.o. da izvrše uklanjanje stabala koja su oštećenja elementarnim nepogodama ili bolešću koja mogu ugroziti bezbjednost ljudi, po kojima je preduzeće blagovremeno postupilo, i po tom osnovu donijeto je **11** rješenja o otklanjanju nepravilnosti.

**OBAVLJANJE KOMUNALNIH USLUGA, KOJE SE ODNOSE NA SNADBIJEVANJE VODOM, JAVNU RASVJETU, JAVNE ČESME I FONTANE**

Kvarovi na vodovodnoj mreži koji su prouzrokovani nenamjernim lomovima vodovodnih cijevi prilikom izvođenja radova na rekonsrtukciji saobraćajnica i infrastrukture nijesu imali značajan uticaj na zastoj u vodosnadbijevanju na teritoriji Glavnog grada i opština u sastavu Glavnog grada, Golubovci i Tuzi.

Popravke polomljenih cijevi, javnih česmi zamjene poklopaca na vodovodnoj mreži blagovremeno je izvršeno od strane nadležnog preduzeća “Vodovod i kanalizacija”.

U naznačenom periodu vršen je nadzor u vezi poštovanja odredaba Zakona o vodama i od strane inspektora za vode doneseno je **4** rješenja za otklanjanje nepravilnosti u ovoj oblasti.

Radi funkcionisanja javne rasvjete i semafora kao djelatnosti od javnog interesa izvršene su opravke i zamjene dotrajalih svjetiljki od strane nadležnih preduzeća “Komunalne usluge” d.o.o. po zapisničkim nalozima inspektora.

Lijepljenje raznog reklamnog materijala na stubovima javne rasvjete suzbijano je na način što je počiniocima ovih radnji u postupku inspekcijskog nadzora, naređivano obavezno uklanjanje i preduzimane su i druge mjere i radnje u cilju suzbijanja navedene pojave.

Postupajući po inicijativama etažnih vlasnika stambenih zgrada vršen je nadzor na održavanju zajedničkih i posebnih djelova stambenih zgrada, u cilju poboljšavanja stanja u ovoj oblasti.

Donijeto je **25** rješenja o otklanjanju kvarova na zajedničkim i posebnim djelovima stambenih zgrada, uz predhodno pribavljeni nalaz i mišljenje “Agencije za stanovanje” d.o.o. Podgorica, u vezi identifikacije uzroka kvara, i po tom osnovu izdat je **1** prekršajninalog.

**VANPIJAČNA PRODAJA I POŠTOVANJE PRIMJENE ODLUKE O RADNOM VREMENU**

U navedenom periodu pojačana je aktivost na sprečavanju vanpijačne prodaje stoke na Stočnoj pijaci i na drugim javnim površinama. Preduzetim mjerama i radnjama od strane inspektora uticalo se da se prodaja van prodajnih mjesta na javnim i drugim javnim površinama u znatnoj mjeri suzbije.

Nadzor nad sprovođenjem Odluke o radnom vremenu vršio se svakodnevno, u oblastima trgovine, ugostiteljstva, turizma, zanatstva, igara na sreću i zabavnih igara na teritoriji Glavnog grada i opština u sastavu Glavnog grada Golubovci i Tuzi. Angažovanjem inspektora u trećoj smjeni vršen je nadzor nad poštovanjem radnog vremena u ugostiteljskim objektima sa preventivnim, a gdje je neophodno i represivnim djelovanjem, što je doprinijelo da se komunalni red u ovoj oblasti podigne na zavidan nivo, i po tom osnovu navedenog nadzora izadato je **36** prekršajna naloga.

U okviru Sektora za inspekcijski nadzor za komunalno stambenu djelatnost i vode komunalni inspektori za komunalno stambenu djelatnost po ovlašćenju načelnika Komunalne inspekcije obavljali su i prenesene poslove u skladu sa Zakonom o turizmu i ugostiteljstvu (,,Sl. list CG”, br. 2/18, 4/18 i 13/18), u dijelu kojim se uređuje oblast turizma i ugostiteljstva. Povodom obavljanja ugostiteljskih djelatnosti u domaćinstvu, bez posjedovanja rješenja o upisu u Centralni turistički registar izvršeni je 45 inspekcijskih pregleda i tom prilikom donijeto 21 rješenje kojim se zabranjuje rad privrednom društvu, preduzetniku i fizičkom licu do upisa u Centralni turistički registar.

**VRŠENJE INSPEKCIJSKOG NADZORA I PREDUZIMANJE UPRAVNIH MJERA I RADNJI U SEKTORU ZA INSPEKCIJSKI NADZOR ZA DRUMSKI SAOBRAĆAJ I PUTEVE**

U toku 2018. godine inspektori za drumski saobraćaj, vršili su nadzor nad primjenom propisa kojima je uređen prevoz putnika u gradskom i prigradskom saobraćaju, auto-taksi prevozu, vanrednom prevozu, regulaciji saobraćaja, vršeni su poslovi koji su Uredbom Vlade Crne Gore povjereni Glavnom gradu, a odnose se na premještanje vozila parkiranih na mjestima iz člana 60 Zakona o bezbjednosti saobraćaja na putevima. Inspektori za drumski saobraćaj preduzimali su upravne mjere i radnje kada se nakon mjera ukazivanja za otklanjanje nepravilnosti ne može obezbjediti svrha i cilj nadzora, donosili su rješenja o mjerama i radnjama kada je povrijeđen zakon ili drugi propis nad čijom primjenom se vrši inspekcijski nadzor, izdavali su prekršajne naloge, podnosili zahtjeve za pokretanje prekršajnog postupka, donosili rješenja o troškovima premještanja vozila parkiranog iz člana 60 Zakona o bezbjednosti saobraćaja na putevima, donosili rješenja o isključenju vozila kojima se vrši javni prevoz putnika i tereta, vršili vraćanje vozila vlasnicima – učiniocima prekršaja uz potrebnu dokumentaciju, obavljali i druge obaveze utvrđene Zakonom o inspekcijskom nadzoru, Zakonom o prevozu u drumskom saobraćaju i podzakonskim aktima iz oblasti saobraćaja.

U navedenom periodu inspektori su izvršili **7.106** inspekcijskih i kontrolnih pregleda, donijeli **1.062** rješenje o otklanjanju nepravilnosti i izdali **1.259** prekršajnih naloga.

Auto-taksi prevoz predstavlja poseban vid drumskog saobraćaja kome se posvećuje posebna pažnja.

Redovne kontrole su obavljane u toku radnog vremena, vikendom i praznicima na svim putevima i ulicama Glavnog grada i opština u sastavu Glavnog grada Golubovci i Tuzi, kako privatnih preduzetnika, tako i privrednih društava koji obavljaju javni prevoz –, na licu mjesta ili u njihovim poslovnim prostorijama.

Predmeti kontrole su bili subjekti, koji nijesu posjedovali licencu tj. javnu ispravu kojom se odobrava obavljane djelatnosti javnog prevoza putnika ili tereta, izvod licence, taksi legitimacija, ugovor o radu, cjenovnik usluga, posjedovanje protivpožarnog aparata, ispravnost taksimetra tj. Odgovarajuće isprave da je baždaren, tehički ispravan, plombiran i postavljen tako da iznos koji otkucava bude vidljiv putniku, da na sredini krova ima sjetleću reklamu “TAXI”, koja sadrži grb i naziv “Podgorica” i broj licence sa evidencijonim brojem vozila, i dr.

Zbog obavljanja auto – taksi prevoza suprotno Zakonu o prevozu u drumskom saobraćaju i Odluci o auto – taksi prevozu i Odluke o regulisanju saobraćaja na teritoriji Glavnog grada Podgorica, inspektori su donijeli **39** rješenja o isključenju vozila kojima se vrši javni prevoz putnika, odredili mjesto parkiranja vozila na parking prostoru SC “Morača” u trajanju od 48h, 7 (sedam) ili 30 (trideset) dana, ukoliko je zabranjena radnja ponovljena, pri čemu sve posljedice i troškove u vezi isključenja snosi prevoznik.

Po ovom osnovu izdato je **734** prekršajnih naloga.

**POSLOVI POVJERENI UREDBOM O POVJERAVANJU DIJELA POSLOVA UPRAVE POLICIJE GLAVNOM GRADU – PODGORICA**

U dijelu poslova koji se odnose na premještanje vozila parkiranih na mjestima iz člana 60 Zakona o bezbjednosti saobraćaja na putevima, povjerenih Uredbom o povjeravanju dijela poslova Uprave policije Glavnog grada – Podgorice, inspektori za drumski saobraćaj su u cilju uspostavljanja reda u saobraćaju, poštovanja zakonom uređenih pravila saobraćaja i poštovanje učesnika u saobraćaju donijeli **1.023** rješenja o troškovima premještanja nepravilno parkiranih vozila.

Napominjemo da je stupanjem na snagu Odluke o organizaciji i načinu rada Glavnog grada (“Sl. list CG-opšinski propisi”, br. 38/18 i 43/18), dana 2. novembra 2018. godine, Komunalnoj inspekcija je povjereno izdavanje prekršajnih naloga koji se odnose na poslove državne uprave iz nadležnosti uprave policije, koji se odnose na premještanje vozila parkiranim na mjestima iz člana 60 stav 1 Zakona o bezbjednosti saobraćaja na putevima a do stupanja ove Odluke bilo je u nadležnosti Komunalne policija. Iz tih razloga izdato je po navedenom osnovu ukupno **525** prekršajnih naloga.

U okviru ovog Sektora inspektori za puteve vršili su inspekcijski nadzor nad primjenom propisa kojima su uređena pitanja održavanja opštinskih (lokalnih puteva i gradskih ulica), i nekategorisanih puteva i saobraćajnih oznaka na području Glavnog grada i opština u sastavu Glavnog grada, saobraćajnih oznaka i signalizacije, radi nesmetanog i bezbjednog odvijanja saobraćaja.

U cilju otklanjanja nepravilnosti koje su se odnosile na popravku kolovoza i trotoara i dovođenje prostora u prvobitno stanje, zamjena slivničkih rešetki na šahtovima atmosferske kanalizacije, postavljanja i zamjene vertikalne saobraćajne signalizacije, rezanja samoniklog zelenila duž puteva, uklanjanja stubića sa parking prostora, olupina sa kolovoza i drugih javnih površina, i dr. izvršeno je **1.247** inspekcijskih i kontrolnih pregleda, donijeta su **229** rješenja o otklanjanju nepravilnosti, **20** obavještenja o administrativnom izvršenju izvršnih rješenja od kojih je **9** sprovedeno prinudnim putem preko drugih lica, a **11** zakazanih administrativnih rješenja izvršnih rješenja subjekti nadzora su dobrovoljno sproveli. Izdat je **71** prekršajni nalog**.**

Najveći broj rješenja inspektora za puteve odnosio se na naređivanje otklanjanje utvrđenih nepravilnosti prema preduzeću “Putevi” d.o.o. Podgorica, kome su povjereni poslovi zaštite i održavanje kolovoza, lokalnih i nekategorisanih puteva, postavljanje saobraćajne vertikalne signalizacije, zaštitnih stubića, saobraćajnih objekata i opreme na njima i dr.

U cilju zaštite lokalnih puteva i putnih objekata, radi zaštite bezbjednosti saobraćaja ostala rješenja su se odnosila na fizička i pravna lica, “Vodovod i kanalizaciju” d.o.o., “Čistoću” d.o.o., “Agencija za izgradnju i razvoj Podgorice” d.o.o. Kako su navedeni subjekti nadzora blagovremeno postupali po rješenjima i zapisničkim nalozima inspektora to nije bilo elemenata za izdavanje prekršajnih naloga i sprovođenje administrativnih izvršenja izvršnih rješenja.

**IV SARADNJA SA DRUGIM ORGANIMA JAVNOST RADA**

Međusobna saradnja Komunalne inspekcije Glavnog grada sa drugim inspekcijama, organima i službama Glavnog grada, Komunalnom policijom, Upravom policije RJ Podgorica, Poreskom upravom, preduzećima i ustanovama, stvarala je uslove za ekonomičnije i efikasnije obavljanje poslova iz svoje nadležnosti.

Naime, u proteklom periodu ostvarivana je kontinuirana saradnja sa preduzećima čiji je osnivač Glavni grad a kojima je povjereno obavljanje komunalne djelatnosti u dijelu koji se odnosi na održavanje čistoće na javnim površinama, postavljanje posuda za sakupljanje komunalnog otpada, njihovo redovno pražnjenje, uklanjanje deponija, javnu rasvjetu, održavanje i zaštita zelenih površina i dr.

Takođe je ostvarivana saradnja sa preduzećem kojem su povjereni poslovi snadijevanja vodom i održavanja atmosferske kanalizacije, u dijelu koji se odnosi na održavanje javnih česmi i fontana, kao i sa “Agencijom za stanovanje” d.o.o. Podgorica, radi davanja stručnog nalaza i mišljenja, u vezi indetifikacije uzroka kvarova u zajedničkim i posebnim djelovima stambenih zgrada, sa “Putevima” d.o.o. Podgorica, radi zaštite i održavanje kolovoza, lokalnih i nekategorisanih puteva, saobraćajnih objekata i opreme na njima, saobraćajne signalizacije, sa Upravom policije radi dostavljanja ličnih podataka o učiniocima prekršaja i pružanja asistencije u postupku administrativnog izvršenja izvršnih rješenja, kao i u oblasti kontole auto-taksi prevoza.

Kako je inspektorski nadzor javan, to je ova Služba javna i transparentna, otvorena za sve građane i predstavnike sredstava javnog informisanja.

Informacije o radu Komunalne inspekcije dostupne su svim medijima i građanima. U ovoj funkciji je i dio sajta Glavnog grada posvećen ovoj Službi, koji sadrži informacije o njenom radu i daje mogućnost elektronske komunikacije građana sa Komunalnom inspekcijom.

Građanima i ostalim subjektima stoji na raspolaganju broj telefona na koji mogu kontaktirati Komunalnu inspekciju i kod operatera prijaviti nepravilnosti, koji će se od njihove strane evidentirati, a nakon toga proslijediti inspektorima na terenu koji će dati povratne informacije u vezi podnijete prijave.

**V.- ORGANIZACIJA I KADROVSKA OSPOSOBLJENOST**

Poslovi Komunalne inspekcija raspoređeni su u okviru Sektor za inspekcijski nadzor za komunalno-stambenu djelatnost i vode, Sektor za inspekcijski nadzor za drumski saobraćaj i puteve i Sektor za normativno-pravne, tehničko-analitičke i stručne poslove.

Na dan podnošenja ovog izvještaja bilo je zaposleno 57 službenika i namještenika na neodređeno vrijeme, od ukupnog broja zaposlenih 31 je sa VII-1 nivoom kvalifikacije obrazovanja, 3 sa VI-1 nivoom kvalifikacije obrazovanja, 23 sa IV-1 nivoom kvalifikacije obrazovanja.

**VI. OCJENA STANJA**

Kako proizilazi rezultati ove Službe ostvareni u 2018. godini na uspostavljanju komunalnog reda na javnim i drugim površinama i oblastima koje su zakonski prepoznate kao nadležnost ove Službe na području Glavnog grada – Podgorica i opština u sastavu Glavnog grada Golubovci i Tuzi su zadovoljavajući, imajući u vidu svu složenost i obim poslova koji su povjereni ovoj Službi.

Pokazatelji rezultata su broj inspekcijskih i kontrolnih pregleda, broj sačinjenih zapisnika, izdatih prekršajnih naloga, broj donijetih rješenja o otklanjanju nepravilnosti, broj obavještenja o administrativnom izvršenju rješenja, broj donesenih naredbi i dr.

Treba istaći činjenicu da je Komunalna inspekcija Glavnog grada formirana kao posebna Služba Glavnog grada Podgorica 1. januara 2017. godine, čiji rad i organizacija su bili dodatno opterećeni preseljenjima, provođenjem postupka prijema u radni odnos optimalnog broja izvršioca, kako bi se stvorili uslovi za efikasan i kvalitetan rad u vršenju inspekcijskog nadzora.

Navodimo da i pored težine i specifičnosti poslova koje obavlja ova Služba, nije bilo primjedbi od strane građana ili drugih subjekata na njeno postupanje, pa samim tim ni vođenja disciplinskih postupaka radi utvrđivanja disciplinske i materijalne odgovornosti zaposlenih, što dodatno ukazuje na profesionalan odnos zaposlenih prema problemima građana koji su utvrđeni postupanjem po službenoj dužnosti ili podnijetim pisanim inicijativama grđana.

Ističemo da je ulaganje Glavnog grada u ovu Službu i normativno razdvajanje komunalnog od inspekcijskog nadzora, učinilo rad inspektora efikasnijim, a što je i bio cilj zakonodavca čime su u stvari utvrđene nadležnosti Komunalne inspekcija i Komunalne policija, te se osnovano mogu očekivati još bolji rezultati rada ove Službe.

**Prilog:**

-Tabelarni prikaz rezultata poslovanja

 **N A Č E L N I K,**

 **Miloš Novović, dipl. Pravnik**

|  |  |  |
| --- | --- | --- |
| INSPEKCIJSKIORGANI | Inspekcijski nadzor u izvještajnom periodu | Upravno rješavanje |
| Broj kontrolisanih subjekata | Obustavljeno postupaka inspekcijskog nadzora | Broj pokrenutih postupaka u izvještaajnom periodu | Riješeno u propisanom roku | Riješeno po isteku roka | Postupci prenešeni u 2018. godini |
| Nema osnova za vođenje postupka | Subjekat postupio po nalogu inspektora |
| 1 | 2 | 3 | 4 | 5 | 6 | 7 | 8 |
| Komunalna inspekcija | **12.190** | **1.002** | **8.863** | **2.325** | **1.940** | - | **385** |

**POSTUPAK INSPEKCIJSKOG NADZORA I PRVOSTEPENI UPRAVNI POSTUPAK KOJI VODE INSPEKCIJSKI ORGANI (U 2018.GODINI)**

Tabela 3

**IZVJEŠTAJ O RJEŠAVANJU PRVOSTEPENIH UPRAVNIH PREDMETA PO SLUŽBENOJ DUŽNOSTI U 2018. GODINU**

Tabela 2.

|  |  |  |  |
| --- | --- | --- | --- |
| Naziv organa koji rješava | Ukupan broj predmeta u radu | Ukupan broj predmeta riješenih u toku godine | Ukupan broj neriješenih predmeta |
| Broj neriješenih predmeta na kraju predhodne godine | Broj pokrenutih postupaka u toku godine | Ukupno u radu |
| 1 | 2 | 3 | 4 | 5 | 6 |
| Komunalna inspekcija | - | **1.891** | **1.891** | **1.521** | **370** |

**RJEŠAVANJE PRVOSTEPENIH UPRAVNIH PREDMETA PO ZAHTJEVU STRANKE U 2018. GODINI**

Tabela 1

|  |  |  |  |  |
| --- | --- | --- | --- | --- |
| Naziv organa koji rješava | Broj neriješenih predmeta iz predhodne godine | Ukupan broj predmeta | Broj predmeta riješenih u izvještajnom period | Broj neriješenih predmeta |
| U propisanom roku | Po isteku propisanog roka | Ukupno riješeno predmeta | Propisani rok istekao | Propisani rok nije istekao | Ukupno neriješenih predmeta |
| 1 | 2 | 3 | 4 | 5 | 6 | 7 | 8 | 9 |
| Komunalna inspekcija | - | **434** | **419** | - | **419** | - | **15** | **15** |

**OBRAZLOŽENJE O TABELARNOM IZVJEŠTAJU O PREDUZETIM UPRAVNIM MJERAMA I RADNJAMA U OKVIRU POSLOVA INSPEKCIJSKOG NADZORA KOMUNALNE INSPEKCIJE U 2018. GODINE**

Inspektori Komunalne inspekcije Glavnog grada obavljaju poslove inspekcijski nadzor u cilju ostvarivanja i zaštite javnog interesa, kao i interesa pravnih i fizičkih lica u skladu sa zakonskim određenjem u zavisnosti od oblasti nadzora.

U toku 2018. godine Komunalna inspekcija Glavnog grada izvršila je **12.190** inspekcijskih i kontrolnih pregleda, u **9.865** slučajeva subjekti nadzora posjedovali su traženu dokumentaciju- odnosno postupili po zapisničkim nalozima inspektora pa nije bilo osnova za vođenje postupka.

Kada subjekti nadzora nisu postupili po ukazanim nepravilnostima donijeto je **2.325** rješenja o otklanjanju nepravilnosti i to po službenoj dužnosti **1.891** rješenja, dok je po pisanim inicijativama donijeto **434** rješenja.

Kada subjekti nadzora nijesu izvršili rješenje u roku koji je određen inspektori su donijeli **112** obavještenja o administrativnom izvršenju izvršnih rješenja, a nepostrednom prinudom sprovedeno je **49** rješenja, dok su stranke u **63** slučaja prije zakazanog termina izvršenja same otklonile nepravilnosti.

U izvještajnom periodu izjavljeno je **320** žalbi na rješenje inspektora i to: na rješenja komunalinih inspektora za komunalno-stambenu djelatnost I vode uloženo je 25 žalbi od kojih je 10 žalbi usvojeno, a odbijeno 5 žalbi, dok je 10 žalbi u postupku kod drugostepenog organa; na rješenja inspektora za puteve izjavljeno je 4 žalbe od kojih su 3 usvojene a 1 odbijena; na rješenja inspektora za drumski saobraćaj izjavljeno je 291 žalba, koje su proslijeđenje drugostepenom organu, odnosno Ministarstvu unutrašnjih poslove.

Na osnovu izloženih tabelarnih podataka poštujući osnovna načela inspekcijskog nadzora inspektori za komunalno - stambene djelatnost i vode, puteve i drumski saobraćaj u vršenju inspekcijskog nadzora obavljali su prvenstveno preventivnu funkciju ukazujući subjektima nadzora na učinjene nepravilnosti i određivali rok za njihovo odklanjanje. Preduzimali upravne mjere i radnje kada se preventivnom funkcijom ne može obezbjediti svrha i cilj nadzora.

Zakonito i pravilno vođenje upravnog postupka zasnovano je na blagovremenom dostavljanju potrebne dokumentacije, koje su stranke dostavljale, kao i podaci i obavještenja državnih organa i organa lokalne uprave, radi pravilnog i sveukupnog utvrđivanja konkretnog činjeničnog stanja, što čini osnov pravilnoj primjeni materijalnih propisa.